সৌদিতে সূর্যোদয়ের ১৫ মিনিট পর ঈদুল ফিতরের জামাত
ঈদুল ফিতরের নামাজ সূর্যোদয়ের ১৫ মিনিট পরই শুরুর নির্দেশ দিয়েছে সৌদি আরবের ধর্ম বিষয়ক মন্ত্রণালয়।সৌদি গেজেট জানিয়েছে, উম্ম আল-কুরা ক্যালেন্ডার অনুযায়ী নামাজের এই সময় ঠিক করে দিয়েছে মন্ত্রণালয়। ধর্মমন্ত্রী শেইখ আব্দুল্লাতিফ আল-শেইখ এক বিজ্ঞপ্তিতে রাজ্যের বিভিন্ন অঞ্চলে মন্ত্রণালয়ের সব শাখাকে এ নির্দেশনা মেনে চলার আহ্বান জানিয়েছেন।মন্ত্রী জানান, নামাজের জন্য উন্মুক্ত মাঠ ও সব মসজিদে ঈদুল ফিতরের জামাত হবে। তবে নামাজের জন্য খোলা মাঠ সংলগ্ন যেসব মসজিদ রয়েছে, সেখানে জামাত হবে না। এছাড়া যেসব শহর ও গ্রামের মসজিদগুলোতে সাধারণত ঈদের জামাত হয় না, সেসব মসজিদেও এবার ঈদুল ফিতরের নামাজ আদায় করা হবে।ঈদুল ফিতরের নামাজের জন্য আগেভাগেই প্রস্তুতি নেওয়ার গুরুত্ব তুলে ধরে আল-শেইখ পরিষ্কার-পরিচ্ছন্নতা ও রক্ষণাবেক্ষণসহ সকল সেবা নিশ্চতের আহ্বান জানিয়েছেন, যাতে সবাই সহজে আরামদায়ক পরিবেশে ঈদের নামাজ আদায় করতে পারেন।সৌদি আরবে এবার রোজা শুরু হয়েছে ১১ মার্চ। রমজান মাসের শেষে চাঁদ দেখা সাপেক্ষে শাওয়াল মাসের প্রথম দিন ঈদ উদযাপন করবে মুসলিম বিশ্ব।

সৌদি আরবে নামাজের জন্য উন্মুক্ত মাঠ ও সব মসজিদে ঈদুল ফিতরের জামাত হবে।